Un bărbat de 27 de ani şi o femeie de 24 de ani au fost reținuti de poliția din București în cazul anchetei de furt dintr-un magazin din Sectorul 1, pe care l-au prădat de trei ori într-o singură lună. Cel mai recent furt a avut loc chiar de 8 martie.
„La data de 16 mai, poliţiştii Direcţiei Generale de Poliţie a Municipiului Bucureşti (DGPMB) - Secţia 2 Poliţie au pus în aplicare două mandate de aducere, emise pe numele a două persoane, în vârstă de 24, respectiv 27 de ani, faţă de care sunt efectuate cercetări într-un dosar penal de furt, prejudiciul fiind de 45.000 de lei”, informează DGPMB.
Potrivit anchetatorilor, în cursul lunii februarie, la nivelul Secţiei 2 Poliţie, au fost înregistrate mai multe plângeri cu privire la furtul unor produse, din incinta unui magazin cu punct de lucru într-un centru comercial din Sectorul 1.
„Cercetările şi investigaţiile efectuate de către poliţişti au condus către două persoane, o femeie în vârstă de 24 de ani şi un bărbat, în vârstă 27 de ani, bănuite de comiterea faptelor”, arată sursa citată.
Aceştia, la data de 17 februarie, în jurul orei 14:30, în timp ce se aflau în interiorul magazinului, ar fi sustras mai multe produse, fiind cauzat un prejudiciu de peste 12.600 de lei.
Pe 20 februarie, în jurul orei 16:00, bănuiţii ar fi revenit la magazinul menţionat şi ar fi sustras mai multe bunuri, estimate la 19.400 de lei.
În cursul zilei de 8 martie, în jurul orei 14:30, tot din acelaşi magazin, cei doi bănuiţi ar fi sustras şi de această dată mai multe produse, valoarea acestora fiind de peste 13.100 de lei.
„La data de 16 mai 2024, bănuiţii au fost depistaţi şi conduşi la audieri, în baza mandatelor de aducere care au fost puse în aplicare. Cei în cauză au fost reţinuţi pentru 24 de ore, urmând a fi prezentaţi magistraţilor cu propuneri legale”, precizează DGPMB.
Prejudiciile create în cele trei situaţii au fost recuperate în totalitate şi predate persoanelor vătămate.
Cercetările sunt continuate de către Secţia 2 Poliţie, sub supravegherea Parchetului de pe lângă Judecătoria Sectorului 1, sub aspectul săvârşirii infracţiunii de furt.